רפי אפל

רפי אפל (נולד ב 23 בנובמבר 1944) הוא קצין צה"ל במיל' בדרגת תת-אלוף. שירת בתפקידים בכירים בחיל הים בהם ראש מספן המודיעין ונספח ימי בשגרירות ישראל בארצות הברית.

ביוגרפיה

אפל נולד בקריית מוצקין, בנם של אריה וחיה. הוא סיים את בית הספר היסודי "אחדות" בקרית מוצקין ואת שנות התיכון עשה בבית הספר לקציני ים עכו במגמת שייט. ב-1962 התגייס לצה"ל וב-1964 סיים קורס חובלים מחזור י"א.

בתפקידו הראשון היה קצין גנ"ק (גילוי, ניווט, קשר) בקורבטה אח"י נגה (ק-22). ב-1966 סיים קורס גנ"ק מתקדם ומונה למפקד ספינת טורפדו ט-206 עליה פיקד במלחמת ששת הימים ובמהלכה השתתפה בפעולת פורט סעיד. לאחר המלחמה הייתה ט-206, בפיקודו של רפי אפל, הספינה הראשונה שסייעה בחילוץ נפגעי טיבוע המשחתת אילת. לאחר מכן שירת כקצין אג"ם בזירת ים סוף וב-1969 מונה למפקד אח"י מבטח, ספינת טילים מדגם סער 1. בשנים 1971-1973 שימש סגן מפקד בית הספר לחובלים ובמלחמת יום הכיפורים פיקד על אח"י נהריה, ספינת טילים חמושה מוסווית.

ב-1974 מונה לסגן מפקד בסיס אשדוד וב-1975 מונה למפקד פלגת סטי"לים 45 בזירת ים סוף. ב-1977 מונה למפקד בית הספר לחובלים. בשנים 1979 עד 1982 שימש ראש מחלקת אמצעי לחימה במטה חיל הים, ובתפקידו זה השתתף באפיון ספינות "סער 5", "הצוללות מסדרת דולפין" וכל מערכות הלחימה הימיות החדישות.

ב-1984, לאחר סיום לימודי התואר הראשון והשני בכלכלה מונה לראש מחלקת תקציבים ובקרה של החיל, וב-1988 מונה לראש מספן המודיעין.

בשנים 1990 עד 1992 שירת כנספח ימי בשגרירות ישראל בוושינגטון. רפי אפל עוטר בתום כהונתו באות לגיון ההצטיינות האמריקאי.

לאחר שחרורו שימש מנכ"ל קניון לב המפרץ עד 1999. מאז 2014 משמש יושב ראש עמותת בוגרי בית הספר לקציני ים עכו.

אפל בעל תואר ראשון בכלכלה ומנהל עסקים ותואר שני במנהל עסקים מאוניברסיטת בר-אילן.

קישורים חיצוניים
 רפי אפל באתר עמותת בוגרי בית הספר לקציני ים

בוגרי בית הספר לקציני ים עכו
קציני גנ"ק
תתי-אלופים בחיל הים
ישראלים מעוטרי אות לגיון ההצטיינות
מנכ"לים יוצאי שירות קבע בצה"ל
נספחי חיל הים בארצות הברית
ראשי מספן המודיעין
בוגרי קורס חובלים
בוגרי בית הספר אחדות (קריית מוצקין)
בוגרי אוניברסיטת בר-אילן
ישראלים שנולדו ב-1944
מפקדי ספינות טילים